З  А П  И  С  Н  И  К

Од дваесет и првата редовна седница на Советот на општина Чешиново-Облешево, одржана на ден 06.03.2023 година,во просториите на општината – Сала на Совет.
Седницата започна во 09.00 часот.
Присутни: Слаџана Ангелова, Иван Андонов, Стојан Ангелов, Франческо Наков, Орце Митров, Филип Јосев, Саше Донев, Славе Донев, Анита Колева, Боби Ѓоргиев и Сане Стојанов.
Присутни и: Градоначалникот г-н Далибор Ангелов, Ленче Јакимова – директор на ООУ „Страшо Пинџур“ Соколарци, Драгица Николова – директор на ООУ „Климент Охридски“ Облешево, Моника Накова – директор на ЈОУДГ „Ѕвездички“ Игор Јанев – претставник на ЈПКД „Облешево“ и Милена Параклиев – одговорен Сметководител во општината.
Записникот го води Драгица Горгиевска – Раководител на Одделение за  нормативно-правни работи во општината
	Записникот од дваесетата редовна седница се стави на разгледување.
	
Се премина на гласање
	Со 9 гласа ЗА се усвои Записникот од дваесетата редовна седница.

	За дваесет и првата редовна седница Претседателот го предложи следниот:

Дневен ред,
1.Завршна сметка на ЈОУДДГ „Ѕвездички“ Чешиново за 2022 година;
2.Завршна сметка на ООУ „Климент Охридски“ Облешево за 2022 година;
3.Завршна сметка на ООУ „Страшо Пинџур“ Соколарци за 2022 година;
4.Годишен Извештај за реализација на активности на ЈПКД „Облешево“ во 2022 година
5.Завршна сметка на ЈПКД „Облешево“ за 2022 година;
6.Завршна сметка на Буџетот на општина Чешиново-Облешево за 2022 година
	7.Одлука за распределба на неискористени средства од Блок дотацијата за основно образование од минати години на основните училишта во општина Чешиново-Облешево
	8.Извештај за реализација на Програмата за награди и подароци во основното и предучилишното образование и воспитание во општина Чешиново-Облешево во 2022 година
	9.Извештај за реализација на Програмата за социјална заштита во општина Чешиново-Облешево во 2022 година        
            10.Одлука за приоритетен проект и сопствено учество во реализација на проект „Изградба на крак на ул.Осоговска КП 5824 и крак на ул.Осоговска КП 6041 во с.Соколарци“, општина Чешиново-Облешево
	11.Одлука за приоритетен проект и сопствено учество во реализација на проект „Изградба на улица Ристо Симеонов во с.Чешиново“, општина Чешиново-Облешево
	12.Одлука за приоритетен проект и сопствено учество во реализација на проект „Заштита на животната средина преку изградба на фекална канализација во с.Соколарци - II Фаза
13.Одлука за резервирани/обезбедени средства за експропоријација во Буџетот на општина Чешиново-Облешево за 2023 година

	Со 9 гласа ЗА се усвои Дневниот ред.


1 Точка (Завршна сметка на ЈОУДДГ „Ѕвездички“ Чешиново за 2022 година)

-Моника Накова
Даде објаснување на Завршната сметка за 2022 година.
Минатата година од блок дотациите имавме 8.136.000,00 денари. Пренесен вишок од претходни години 5.180,00, на самофинансирачката сметка (уплата од деца) 1.707.916,00 денари и од други нивоа на власт, тоа се средства за народната кујна 168.408,00 денари. Подолу во Завршната сметка може да се види како овие средства се распоредени по конта.
-Сане Стојанов
425990 – други договорни услуги?
-Моника Накова
Знаете дека во градинката немаме административен работник. Согласно Закон имаме ангажирано надворешни лица за јавни набавки и за книговодствени услуги. Од таа сметка се плаќаат овие лица. Исто некогаш имаме потреба од работа на мајстори па по договор за дело и тие се плаќаат од оваа сметка.
-Сане Стојанов
428990-други оперативни расходи?
-Моника Накова
Се што не може да се плате од друга сметка се плаќа преку оваа. Значи во самиот Буџет нема ставки за некои плаќања како набавка на штрафови, аспиратор за кујната и слично и тие работи се плаќаат преку оваа ставка.

По дискусијата се премина на гласање.
Од присутни 9 членови на Советот во просторијата за време на гласањето Едногласно се донесе Одлука за усвојување на Завршната сметка на ЈОУДДГ „Ѕвездички“ Чешиново за 2022 година.


2 Точка (Завршна сметка на ООУ „Климент Охридски“ Облешево за 2022 година)

-Драгица Николова
Даде објаснување на Завршната сметка на училиштето за 2022 година.
Минатата година од планирани 27.883.355,00 денари се реализирани 26.588.151,00 денари. Пренесено салдо од претходната година имаме 573.761,00 денари.
-Сане Стојанов
Повторно би прашал за ставката други договорни услуги, но бидејки од страна на директорката на градинката беше кажано за што се однесува оваа ставка би прашал за нешто друго. На учениците во Кучичино им е кажано дека училиштето во Кучичино ќе се затвори па би прашал дали оваа информација е точна бидејки е кажана од страна на наставниците.
-Драгица Николова
Не занм од каде е излезена оваа информација бидејки и јас ја имам чуено. Нформацијата не е точна. Во тоа училиште има деца. Тоа се шпекулации.


-Ленче Јакимова
Се извинувам што вака ќе упаднам во збор, но лесно е да се затвори едно училиште ама тешко е повторно да се отвори. За тоа ќе треба и Одлука од Совет.
-Сане Стојанов
Да им се укаже на наставниците кои ги шират овие шпекулации да престанат да ги пласираат. Ова ствара немир и кај децата што се одразува на нивното учење.
-Драгица Николова
Она што јас го имам слушнато во врска со шпекулациите не се да се затвори училиштето туку за учениците од 6то до 9то одделение да се префрлат да учат во Облешево. Во таков случај и наставниците би останале без работа бидејки во тоа училиште ги дополнуваат часовите. Што занчи не е вистина ова.
-Сане Стојанов
Децата се на таква возраст што овие информации многу влијаат на нив. Ние сме свесни дека наставата со повеќе деца може ќе е многу поквалитетна бидејки ќе има конкуренција, но сепак затварање на училиште не е добра работа.
-Драгица Николова
Во зависност од бројот на деца во одделенска настава ќе има комбинирана паралелка со три одделенија. Ние укажуваме дека е многу тешко да се работи во кобинирана паралекла од три одделенија бидејки наставничката треба да посвети внимание на сите. Не знам како ќе постапи Министерството во врска со ова прашање.

По дискусијата се премина на гласање.
Од присутни 10 членови на Советот во просторијата за време на гласањето Едногласно се донесе Одлука за усвојување на Завршната сметка на ООУ „Климент Охридски“ Облешево за 2022 година.


3 Точка (Завршна сметка на ООУ „Страшо Пинџур“ Соколарци за 2022 година)

-Ленче Јакимова
Даде објаснување на Завршната сметка на училиштето за 2022 година.
Од планирани 25.707.527,00 денари реализирани се 24.145.610,00 денари, пренесено салдо од 1.561.917 денари.
Како што може да се забележи најмногу средства се потрошени во ставката за одржување на згради. Во училиштето во Чешиново имавме промена на вратите на училниците ставивме ПВ врати а исто и на тоалтетот. Кај реконструкција на други објекти средствата беа потрошени за асфалтирање на игралиштето во с.Соколарци.
-Сане Стојанов
Ми падна во очи ставката 423320. Дали ова се однесува за набавка на опрема за техничкиот персонал?
-Ленче Јакимова
Да.
-Сане Стојанов
Секоја година ли се врши ваква набавка?
-Ленче Јакимова
Не секоја година. Беше планирана опрема за нов служител но не добивме согласност за негово ангажирање од страна на Министерството и тие средства останаа.
-Сане Стојанов
Други договорни услуги?


-Ленче Јакимова
Од таа ставка се плаќа книговодителот. Исто плативме и за сечење на дрвата за загревање.

Се премина на гласање.
Од присутни 10 членови на Советот во просторијата за време на гласањето Едногласно се донесе Одлука за усвојување на Завршната сметка на ООУ „Климент Охридски“ Облешево за 2022 година.
-Франческо Наков
Би сакал да го искористам Вашето присуство ова да Ве прашам во врска со огласот за наставник по англиски во Вашето училиште. Како што ми е познато на огласот се јавиле два кандидати од кои еден е жител на општина Чешиново-Облешево. На огласот Вие го имате изберено другиот кандидат кој не е жител на оваа општина. Врз база на што се темели ваквата Одлука.
-Ленче Јакимова
Да точно е дека Ана Атанасов е кандидатот кој е избран на огласот. Во тие одделенија каде што ќе држи настава на почетокот на годината наставник беше Благој Трајков. Тој даде отказ и беше ангажирана Ана Атанасов. Не е добро на тие деца да им се доведе трет наставник кој ќе им предава. За да се постигнат резултати треба да има континуитет. И ова е само за три месеци. Од септември повторно ќе има оглас. Значи ова е направено само поради децата.


	4 Точка (Годишен Извештај за реализација на активности на ЈПКД „Облешево“ во 2022 година)

-Игор Јанев
Даде објаснување на Годишниот Извештај.
Во Извештајот се дадени сите активности на Јавното Претпријатие во 2022 година. Финансискиот дел е оној што го има и во Завршната сметка.
-Орце Митров
Да прашам во Теранци во гробиштата имаше два контејнера. Едниот е тргнат, најверојатно од Ваша страна и е однесен на друго место. Има реакција од граѓаните зошто е тоа направено бидејки реално има потреба од два.
-Игор Јанев
Доколку редовно се опслужува доволен е и еден контејнер. Во сите населени места во гробиштата има по еден контејнер. Не ми е познато дека е дислоциран. Веројатно имало потреба да се стави на друго место.
-Орце Митров
Овде има потреба од два и верувајте сите реагираат кај мене.
-Игор Јанев
Прашањето е дали се празнат редовно. Минатиот понеделник имаше дефект на комуналното возило. И во Облешево не се изнесуваше сметот.
-Стојан Ангелов
Да ја пуштите големата машина да се товарат гранките. Јас со мојот трактор ќе ги изнесам, Вие само пуштете ја големата машина и ќе ми кажете за кога. Гранките не може рачно да се товарат.


-Игор Јанев
Секако дека може но прво треба да се разговара со директорот. Во врска со контејнерот ќе го прашам Драги бидејки тоа е негова обврска, на мене не ми е познато.
-Славе Донев
И на претходни седници прашав па и сега, проблемот со уличното осветлување конкретно кај мене. Веќе подолг период не свете. Кој е надлежен? Вие, Телеком?
-Игор Јанев
Тоа е под надлежност на Телеком. Ние немаме ингеренции тоа да го решаваме. Ретко прегоруват тие сијалици, но кога ќе прегорат никој не се појавува да ги смени. Не знам дали Ивана од Соколарци е надлежна да ги прима барањата од граѓаните за промена на прегорени сијалици.
-Слаџана Ангелова
Во Чифлик воопшто не свети уличното осветлување. Цело село е во мрак.
-Игор Јанев
Во таков случај најверојатно е некој дефект. Во изминатиот период имаше повеќе дефекти и сите се санираа сега во петокот. Во пет населени места имаше потреба за интервенција.
-Франческо Наков
И во Спанчево кај новиот кружен не светат.
-Игор Јанев
Не е Наша надлежност. Се работи за осветлување на експресен пат.
-Франческо Наков
Пред 2-3 дена половина од клучката не свете.
-Орце Митров
Тоа е под државни патишта.
-Саше Донев
Патот сеуште се води во изградба, официјално не е пуштен во употреба.
-Сане Стојанов
Ние сме членови на Совет изберени од граѓаните кои живеат во сите населени места. Од некои населени места нема членови на Совет што не значи дека ние не треба да ги застрапуваме нивните интереси. Нивните проблеми се и наши и Ние треба да ги кажеме тука за да се решат. Не само во Теранци е проблемот со контејнерот кај гробиштата исто е и во Кучичино а најверојатно и во другите населени места. Во Кучичино имаше еден контејнер, сега нема ниту еден. Сметот се собира во едно буре. На гробишта доаѓаат не само луѓе од Кучичино туку и од други населени места, од други општини. Плаќаме за одржување на гробиштата.
Друго што сакам да кажам општината има склучено Договор со Телеком за одржување на уличното освелување, а дефектите ги решава Јавното Претпријатие. Дали може да ни се достави Договорот со Телеком да го разгледаме. Да се види кои се нивните обврски и зошто не ги почитуваат. Оваа ситуација не е добра.Тајмерите како што ни се кажа се подесени на одреден временски период и кога преку ден ќе однема струја автоматски нивното време се пролонгира па наместо во 20.00 часот се вклучуваат во 02.00 по полноќ кога ретко на кого му требаат. Населението не го интересира поради кои причини е ова, ги интересира зошто не свети уличното осветлување.
И трето за што сакам да посочам е ние донесовме Одлука при заверка на Договор за купопродажба да се бара странката да ги има измирено сите комунални давачки кон Јавното претпријатие во спротивно да не се заверува договорот. Тоа требаше да биде од почеток на годината. Колку тоа се применува?
-Драгица Горгиевска
Тоа не е одлука, беше Заклучок на совет. Една од друга овие обврски се исклучуваат. При заверка на Договор во даночно одделение странката треба да ги има измирено даночните обврски кон општината и за тоа добива Уверение за платени даноци кое Уверение се носи кај Нотар за солемнизација на Договорот. Од страна на службите ќе им се каже на странките да донесат потврда од јавното претпријатие, но и ако не донесат службите не смеат да не го заверат договорот бидејки ова не е законска обврска. Ако не се плаќаат комуналните давачки постојат други инструменти да им се наплати.
-Сане Стојанов
Градоначалникот рече дека може.
Да ја испитате таа работа, сметам дека може. На тој начин и приходите на Јавното Претпријатие ќе се зголемат. За следна седница да не известите колку е тоа правно издржано. 
На минатата седница кажав за дефектот на водоводната мрежа во долно маало во Кучичино. Сеуште не е реагирано. Ние не бараме дополнителни трошоци, со поправката ќе се  намали потрошувачката на вода. Со оваа ситуација јавното Претпријатие трпи штета.
-Игор Јанев
Секој дефект тековно се санира. Не знам за кој дефект се работи.
-Сане Стојанов
Таму тоне вода. Има во Записник од седница кога Ви укажав за тој проблем. Тоа е неколку години така.
-Игор Јанев
Нема отворен проблем на водоводот во Кучичино што постојано праве загуби.
-Сане Стојанов
Ова што го кажувам е во корист на ЈПКД.
-Игор Јанев
За Одлуката не знаев дека има донесено таква Одлука бидејки се мешаат правата со обврските. Едно со друго овие плаќања се исклучуваат.
Има и спротивни примери на пример при барањата за субвенции државата бара измирен воден надоместок што не би требало тоа да е така. 
Она што како обврска го имаат граѓаните кон Јавното Претпријатие се мали суми. Во случаи кога има поголеми долгови лицата се оптужуваат. Не дозволуваме долговите да застарат. Постои Законски механизам за наплата и треба да се работи на тој начин.
Во врска со уличното осветлување, сите нови светилки се поставени од Телеком. Како што кажав и претходно дефектите на овој дел се ретки, но и кога дојде до дефект тој тешко се решава. Нема случаи да интервенираат благовремено. Но нивна обврска не се дефектите. Во немање на друго решение кој да се грижи за дефектите општината склучува Договор со нас. Тоа се тип на дефекти кои не трпат одлагање. Има и дел од околу 150 улични места кои исто така се под Наша надлежност.
-Анита Колева
И кај мене од декември има проблем со уличното осветлување. Пријавував ама не се реши проблемот.
-Игор Јанев
Од пред неколку дена се исклучени сите тајмери бидејки денот се зголеми и нема потреба од толку рано вклучување на уличното осветлување. Во Соколарци има некој дефект од друг тип и таму понекогаш и преку ден светат.
Во врска со контејнерот на гробиштата во Кучичино не можам сега да одговорам.
-Сане Стојанов
Ако не се наплатени давачките кон Јавното Претпријатие да не се заверуват Договорите. Даночниот работник да го побара овој документ од странката. Дали има заостанати долгови во последните два месеци.


-Игор Јанев
Ако некој е должен толкав временски период тие се оптужени. Предметите се кај извршител.

Се премина на гласање.
Со 11 гласа ЗА се донесе Одлука за усвојување на Годишниот Извештај за реализација на активности на ЈПКД „Облешево“ во 2022 година.


5 Точка (Завршна сметка на ЈПКД „Облешево“ за 2022 година)

-Игор Јанев
Даде објаснување на Завршната сметка на претпријатието за 2022 година.
Истата е помината на Надзорен и Управен одбор во петокот и од тие причини денес Ви ја доставив.
Оваа година ја завршивме со добивка од 450.000,00 денари. Ова секако се должи на зголемување на цената на кубик како и зголемување на цената за ѓубрарина. Цифрите може да се визат врз база на приложеното. Врз основа на остварената добивка ќе мора да платиме данок од околу 50.000,00 денари. Тоа е фактуриран и прокнижен приход. Мора да имаме уште многу вакви завршни сметки за да може претпријатието да дојде до позитивна нула.
-Сане Стојанов
Веднаш ќе кажам дека ќе бидам воздржан за оваа точка бидејки материјалот ни се достави сега на самата седница и не бев во можност толку брзо да го разгледам.

Се премина на гласање.
Со 10 гласа ЗА и 1 глас Воздржан се донесе Одлука за усвојување на Завршната сметка на ЈПКД „Облешево“ за 2022 година.


6 Точка (Завршна сметка на Буџетот на општина Чешиново-Облешево за 2022 година)

	-Милена Параклиев
Даде објаснување на Завршната сметка.
Оваа година имавме 3 Ребаланси. Проектираниот буџет беше 108.942.298,00 денари. Годината се заврши со 97.515.532,00 приходи и 98.850.733,00 расходи.
-Сане Стојанов
Во Годишниот извештај страна 5, ставка 717, 6.592.653,00 за што се работи овде?
-Миленма Параклиев
Тоа е комуналанта такса за јавно осветлување.
-Сане Стојанов
Ставка 733, продажба на земјиште. Кое земјиште е продадено?
-Милена Параклиев
Ако се погледне подоолу во подставки ќе се види дека се работи за приходи од закуп на земјоделско земјиште во државна сопственост и концесии. Општината добива процент од овие приходи кои се плаќаат на сметка на државата.
-Сане Стојанов
Страна 7 социјални бенефиции. Дали ова се работи за Точка 9 од Дневниот ред бидејки цифрите во Завршната и во Годишниотр Извештај се разликуваат.

-Милена Параклиев
Тоа е по основ на Одлуките за финансиска помош што Вие ги донесувате. Во Извештајот се ставени Одлуките од календарската 2022 година а додека во Завршната сметка се сите плаќања по овој основ. Има плаќања и по Одлуки кои се донесени претходни календарски години.
-Сане Стојанов
Страна 8 ставки 425 и 426 договорни услуги и други тековни расходи. За камати?
-Милена Параклиев
Овде се работи за адвокатски услуги, договор за осигурување и слично. За каматите гледате дека овде нема плаќање бидејки во рок се плаќаше кредитот. Кога ќе се разгледува Завршната сметка за 2023 година тогаш и од оваа ставка ќе има реализација бидејки знаете дека оваа година задоцнивме за плаќање на ратата за кредит и плативме камата по тој основ.
-Сане Стојанов
Страна 9, ставка 427 привремени вработувања. Зошто од Буџетската сметка овие вработувања нели можат да се платат од самофинансирачката сметка.
-Милена Параклиев
Самофинансирачка сметка имаат градинката и училиштата, општината нема. Преку Приватана Агенција за вработувања минатат година плата имаат земено Ивана Минова Богданова и Владимир Апостолов.
-Сане Стојанов
Страна 9.
-Милена Параклиев
Плаќање кон Турбо инжинеринг, ОСД Кирил, Астрекс за проекти.
-Сане Стојанов
Страна 10 – ставка 742 донации од странство?
-Милена Параклиев
Тоа е грантот за комуналното возило.
-Слаџана Ангелова
На страна 11 обврски заклучно со 31.12.2022. Тој ли е долгот на општината?
-Милена Параклиев
Да, вкупниот долг кон доверителите.
-Слаџана Ангелова
Средства од резервите?
-Милена Параклиев
Тие средства мора да се планираат за некои инцидентни ситуации кога мора веднаш да се реагира. Градоначалникот може да плаќа до 50.000,00 денари за повисока сума потребна е Одлука од Совет. Тоа е во случај на елементарни непогоди поплави, пожари и слично.

По дискусијата се премина на гласање.
Со 11 гласа ЗА се донесе Одлука за усвојување на Завршната сметка на Буџетот на општина Чешиново-Облешево за 2022 година.
	
7 Точка (Одлука за распределба на неискористени средства од Блок дотацијата за основно образование од минати години на основните училишта во општина Чешиново-Облешево)

-Драгица Горгиевска
Од излагањето на директорките на училиштата по Завршната сметка можевте да видите дека има неискористени средства од 2022 година. Истите не можеа да се прикажат во Буџетот за 2023 година. Оваа Одлука значи да се распределат по училиштата овие неискористени средства.

Се премина на гласање.
Со 11 гласа ЗА се донесе Одлуката за распределба на неискористени средства од Блок дотацијата за основно образование од минати години на основните училишта во општина Чешиново-Облешево.


8 Точка (Извештај за реализација на Програмата за награди и подароци во основното и предучилишното образование и воспитание во општина Чешиново-Облешево во 2022 година)

Без дискусија со 11 гласа ЗА се донесе Одлука за усвојување на Извештајот за реализација на Програмата за награди и подароци во основното и предучилишното образование и воспитание во општина Чешиново-Облешево во 2022 година.


9 Точка (Извештај за реализација на Програмата за социјална заштита во општина Чешиново-Облешево во 2022 година)
-Слаџана Ангелова        
Во Извештајот гледам дека стои сите средства не се искористени?
-Драгица Горгиевска
Секоја Програма мора да содржи и финансиски дел, тоа се само планирани приходи и расходи. Одлуките донесени минатата година се со помала финансиска вредност од она што е планирано во Програмата.
-Слаџана Ангелова
Но ние ги немаме тие пари?
-Драгица Горгиевска
Како што реков тоа се само планирани средства.

Се премина на гласање.
Со 11 гласа ЗА се донесе Одлука за усвојување на Извештајот за реализација на Програмата за социјална заштита во општина Чешиново-Облешево во 2022 година.


10 Точка (Одлука за приоритетен проект и сопствено учество во реализација на проект „Изградба на крак на ул.Осоговска КП 5824 и крак на ул.Осоговска КП 6041 во с.Соколарци“, општина Чешиново-Облешево)

-Драгица Горгиевска
Оваа и наредната точка ќе ги објаснам заедно.
Излезен е повик преку Биро за регионален развој. Можеме да аплицираме по две мерки и тоа Развој на села и Развој на подрачја со специфични потреби. И за двете мерки може да се аплицира со по еден проект. Средствата од Програмата не се големи по околу 13.000.000,00 милиони за мерка а се однесуват на територија на цела држава. Бидејки рокот од објавување на повикот до аплицирање е многу краток одлучивме да аплицираме со проекти за кои има Техничка документација и кои со вредноста од Предмер-Пресметката можат да се вклопат во вредноста на Програмата.


-Орце Митров
Во Теранци има две улици кои се тампонирани и кои треба да се асфалтираат. Ако тоа не е направи и тампонот ќе биде уништен. Вака со помали средства можат да се асфалтираат.
-Сане Стојанов
Колкава е должината на овие улици?
-Драгица горгиевска
Не би знаела точно да Ви кажам, може да погледнеме во проектот. Имајки во предвид дека вредноста е од 2 милиона до околу 3 милиона, се работи за улици со помала должина.
-Сане Стојанов
Патот Теранци-Облешево е многу уништен. Таму треба наскоро да има некоја интервенција за да не дојде до некои несакани последици. Таму каде што има прекоп на улиците воопшто не е санирано стое така.
Да се аплицира за изградба на каскади на речното корито. Тоа е проект од важност за регионот.
-Драгица Горгиевска
Согласно Закон, општината има надлежност на речно корито само ако минува низ населено место и тоа само за тој дел што минува во населеното место. Кај нас немаме таков  случај. Надлежност над речното корито има Министерството за животна средина и просторно планирање. Пред неколку години на Форуми на Заедницата ова беше предложено како проект од страна на граѓаните. Се обративме до Министерството за животна средина со Барање да дадат насоки за реализација на проект од ваков тип. За жал добивме негативен одговор од страна на Министерството.

Се премина на гласање.
Со 11 гласа ЗА се донесе Одлуката приоритетен проект и сопствено учество во реализација на проект „Изградба на крак на ул.Осоговска КП 5824 и крак на ул.Осоговска КП 6041 во с.Соколарци“, општина Чешиново-Облешево.


11 Точка (Одлука за приоритетен проект и сопствено учество во реализација на проект „Изградба на улица Ристо Симеонов во с.Чешиново“, општина Чешиново-Облешево)

Без дискусија со 11 гласа ЗА се донесе Одлуката приоритетен проект и сопствено учество во реализација на проект „Изградба на улица Ристо Симеонов во с.Чешиново“, општина Чешиново-Облешево.


12 Точка (Одлука за приоритетен проект и сопствено учество во реализација на проект „Заштита на животната средина преку изградба на фекална канализација во с.Соколарци - II Фаза)

-Драгица Горгиевска
Како и за претходните две точки и овде средствата се преку Биро за Регионален Развој, но за разлика од претходните Точки ова е преку Програмата за регионален развој. Овде апликациите се поднесуваат преку Центарот за развој на Источен плански регион. Овој предлог претходно е усвоен од страна на Советот за развој на Источен плански регион и таму е четврто рангиран. Меѓутоа тоа не мора да значи исто бидејки сите проекти ќе се поднесат до Бирото за регионален развој.

Со 11 гласа ЗА се донесе Одлуката за приоритетен проект и сопствено учество во реализација на проект „Заштита на животната средина преку изградба на фекална канализација во с.Соколарци - II Фаза.


13 Точка (Одлука за резервирани/обезбедени средства за експропоријација во Буџетот на општина Чешиново-Облешево за 2023 година)
	
-Сане Стојанов
За колкава вредност се работи и за која улица?
-Саше Донев
Во Одлуката пишува 100.000,00 денари.
-Драгица Горгиевска
За улицата маршал Тито во Чешиново.

Се премина на гласање.
Со 11 гласа ЗА се донесе Одлуката за резервирани/обезбедени средства за експропоријација во Буџетот на општина Чешиново-Облешево за 2023 година.


14 Точка (Предлози, прашања и барања)

Се прочита Барањето за финансиска помош од Јованова Зорица од с.Теранци која бара средства за лекување.
-Анита Колева
Нека биде Одлуката иста како и на минатата седница што донесовме за жената од Жиганци. 6.000,00 денари.

Со 11 гласа ЗА се донесе Одлука за финансиска помош во висина од 6.000,00 денари.

Се прочита Барањето од група граѓани од с.Облешево кои бараат поставување на 5 лежечки полицајци на улицата Маршал Тито во с.Облешево.
-Драгица Горгиевска
Со изградбата на Експресниот пат не знам сега овој пат како е рангиран и дали Ние како општина имаме надлежност за тоа.
Треба да се изработи и сообраќаен проект и да се бараат согласности за тоа. Меѓутоа прво да се даде Барањето на вработените од одделението за урбанизам за тие да се изјаснат.
-Сане Стојанов
Во контекст на ова Барање ќе кажам дека ние во минатото имавме такво Барање за поставување на лежечки полицајци во Кучичино кај училиштето. За тоа треба согласност од МВР, треба да се изработи и проектна документација. 99% на ваков пат нема да ни дадат согласност.
Друго што сакам да прашам гледам  на ТВ кажуваат дека во многу општини ќе се прават полски патишта. Дали Нашата општина има добиено таков проект и ако да за кој пат се работи?
-Драгица Горгиевска
Да. Средствата се преку Агенција за финансиска поддршка во земјоделството и руралниот развој за патишта до 1.000.000,00 денари. Се работи за пат во КО Уларци. Мислам дека и на Совет беше кажано, не сум сигурна дали требаше да се донесе Одлука за приоритет. 
Вчера беше јавното наддавање. Некоја фирма од Куманово е избрана за најповолен понудувач.
-Сане Стојанов
Од страна на претставникот на Јавното Претпријатие се кажа дека има заштеда од рестрикцијата на јавното осветлување. Дали има сознание колкава е заштедата.
-Градоначалникот
Имам извадено нешто како информација, не за сите месеци но за некои споредбено ќе ви ги кажам сега.
9 месец 2021 споредбено со 9 месец 2022 година има заштеда од 30,47%.
10 месец 2021 споредбено со 10 месец 2022 година има заштеда од 54%
11 месец 2021 споредбено со 11 месец 2022 година 61%
12 месец 2021 споредбено со 12 месец 2022 година 51%
1 месец 2022 споредбено со 1 месец 2022 година 21%.

-Сане Стојанов
Дали има вкупно како процент?
-Градоначалникот
Не, но ако се земе по месеци има заштеда од околу 50%.

	
	Со исцрпување на Дневниот ред заврши дваесет и првата редовна седница на Советот на општина Чешиново-Облешево.
	Седницата заврши во 11.00 часот.

